**PRIFYSGOL BANGOR**

**YSGOLORIAETH FYNEDIAD 2019 CYMRAEG (MAMIAITH)**

**AMSER: 2 AWR**

Atebwch y **DDAU** gwestiwn (1 awr yr un).

1. Ymatebwch i **UN** o'r cerddi canlynol, gan lunio sylwadau ar ei chynnwys a’i chrefft. Ceir geirfa ar y diwedd yn y ddau achos i’ch helpu.

(a)

**Blaenllaethdy**

1 Yn y fan gwnaethom benderfynu

ar amrantiad eiliad ddilyn

y feidr fach

a gyrru

5 i lawr i Flaenllaethdy

a swatiai yn lleithder

coed y pant a’r tyfiant tal.

Clywsom sôn amdano’n ein dydd:

enw yn unig

10 ym mytholeg Mam a’i theulu

oedd yr enw hwnnw i ninnau

blant, lle heb liw

a lle heb na ffurf na llun.

Yn y car, cyrraedd

15 y clos serth rhwng y coed a’r perthi.

Canfod y tŷ urddasol

ynghanol

cysgod y canghennau.

Draw at y drws

20 ar rawd frwdfrydig,

ymlwybro ato a chael ateb.

Croeso diguro a gaed.

Mam a mab,

heb yr iaith ond brwd

25 yn yr hen, hen hanes

a’n hanes ninnau,

hanes fy mam, hwn a saif yma o hyd

yn y tŷ tal,

yn ei loriau a’i furiau a’i simnai fawr

30 a’i gambren uwchben, lle bu unwaith

fochyn ar fachyn, a’m Mam yn ferch **…/Trosodd**

mewn arswyd

ar aelwyd

ei blynyddoedd cynnar hi.

35 Heddiw gyda’i anialwch glas

nid yw’r gegin ma’s

mwy.

Mae tyfiant dros y tarddiant oer

a’r dŵr swil o grombil y graig

40 yn y cyhudd yn cuddio

o dan y dail

a’r mwsogl yn gormesu.

Uwch y mwgwd anodd dychmygu

y golch a’r gwyngalchu

45 a’r gofal dyfal a welwyd slawer dydd,

lle bu mam fy mam yma

yn codi i’w thasg ac yn cadw ei thŷ.

Rhyfedd fu cael annedd ein chwedloniaeth,

y llecyn fu heb lun, yn fyw o’m blaen.

50 Wrth ynganu

yr enw Blaenllaethdy

mwyach mae gennyf fy llun

a byw yw llwyfan y man i mi.

**Geirfa**

**3 meidr (‘y feidr fach’):** ffordd, lôn (ar lafar yn sir Benfro).

**15 clos:** buarth, iard.

**15** **perthi:** lluosog ‘perth’ – gwrych, clawdd, llwyn.

**20 ar rawd:** ar daith, yn symud.

**30 cambren:** pren cam ar gyfer hongian anifail (e.e. mochyn) arno ar ôl ei ladd.

**35 anialwch:** yma, lle yn llawn tyfiant gwyllt.

**35 glas:** yma, gwyrdd.

**36 ma’s:** allan, y tu allan.

**38 tarddiant:** ffynnon, tarddell.

**40 cyhudd:** cysgod, lle cysgodol.

**44 gwyngalchu:** gorchuddio (e.e. wal, ochr adeilad) â gwyngalch, lliwio yn wyn â chalch.

**48 annedd:** trigfan, cartref.

(b) **Chwiorydd**

**(*ar gaets yn Anifeilfa [sw] Y Borth, ger Aberystwyth:***

***‘African grey parrots. Two old females. Unwated pets’)***

1 Mynwes yn ateb mynwes

wrth gydbwyso am gysur

mwythau ei gilydd;

**…/Trosodd**

gwragedd gwrthod

5 rhyw flodyn o chwiw

a wywodd yn esgeulustod

y pot dŵr sych

a dyrnaid prin o hadau

haul crin eu cynefin –

10 cyn eu carthu

fel y cach

ar waelod eu caets;

gweddwon a’u pennau’n eu plu,

pob anwes wedi oeri’n angof,

15 neu ynteu’n atgof a hedodd

y tu hwnt i farrau hiraeth

i dir nad oes cyrchu iddo mwy.

Yng ngwres fy sylw

dyma’r ddwy’n torsythu’n sydyn;

20 anesmwythyd traed

yn dyblu dawns athritig

ar hyd bar cyffredin eu bod;

a winc fach slei mewn gleiniau du

yn gyrru eto fflamau ffeminyddol

25 trwy farwor eu galar.

Ymbinciant yn nrych ei gilydd,

ffwdanu trwsio plu,

gosod pen –

yn union

30 fel hyn –

er dangos pig ar ongl gymen

sy’n efeillio’n driw

ymgeledd llwyr y llall.

A chrawcia tro eu cefnau crwm,

35 wrth i minnau droi

yn unig

draw o’u caets,

fod mewn chwaer

fyd sy’n llawn digon i ddwy.

**Geirfa**

**4 gwrthod:** (fe’i defnyddir fel ansoddair yma) wedi eu gwrthod, gwrthodedig.

**14 anwes:** y weithred o anwesu, mwytho.

**19 torsythu:** cerdded yn dal ac yn syth.

**23 gleiniau:** lluosog ‘glain’ – gem, maen gwerthfawr; yma’n drosiadol am lygaid du, disglair yr adar.

**25 marwor:** yn llythrennol, gweddillion tân sy’n dal i fudlosgi, marwydos; fe’i defnyddir yn drosiadol yma.

**31 cymen:** medrus, taclus. **…/Trosodd**

**33 ymgeledd:** gofal, cysur.

2. Pa un **NEU** ddau destun gosod ar eich cwrs Cymraeg yn ystod y ddwy flynedd ddiwethaf sydd wedi gwneud argraff neilltuol arnoch? Esboniwch eich dewis.